Rozhodnutie Komisie
z 25. novembra 1996,
ktorým sa mení a dopĺňa rozhodnutie 93/436/EHS ustanovujúce osobitné podmienky upravujúce dovoz produktov rybolovu a akvakultúry pochádzajúcich z Čile
(Text s významom pre EHP)
(96/674/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu hygienické predpisy pri produkcii a uvádzaní produktov rybolovu na trh [1], naposledy zmenenú a doplnenú Aktom o pristúpení Rakúska, Fínska a Švédska, najmä jej článok 11 ods. 5,
keďže rozhodnutím Komisie 93/436/EHS z 30. júna 1993, ktorým sa stanovujú osobitné podmienky upravujúce dovoz produktov rybolovu a akvakultúry s pôvodom v Čile [2], naposledy zmeneným a doplneným rozhodnutím 96/220/ES [3], bol vypracovaný zoznam prevádzkarní a spracovateľských plavidiel, ktoré Čile schválilo na vývoz produktov rybolovu do spoločenstva; keďže po oznámení nového zoznamu príslušným orgánom Čile môže byť tento zoznam zmenený a doplnený;
keďže názov príslušného orgánu v Čile sa zmenil; keďže príloha A k rozhodnutiu 93/436/EHS by sa v dôsledku toho mala zmeniť a doplniť;
keďže príslušný orgán v Čile oznámil nový zoznam 103 prevádzkarní a 19 spracovateľských plavidiel;
keďže je potrebné zoznam schválených prevádzkaarní a lodných tovární zodpovedajúco zmeniť a doplniť;
keďže opatrenia stanovené v tomto rozhodnutí boli vypracované v súlade s postupom stanoveným v rozhodnutí Komisie 90/13/EHS [4],
PRIJALA TOTO ROZHODNUTIE:
Článok 1
Príslušným úradom Čile, ktorý overuje a certifikuje, že produkty rybolovu a akvakultúry spĺňajú požiadavky smernice 91/493/EHS, je Servicio Nacional de Pesca (Sernapesca).
Článok 2
Príloha A k rozhodnutiu 93/436/EHS sa nahrádza prílohou A k tomuto rozhodnutiu.
Článok 3
Príloha B k rozhodnutiu 93/436/EHS sa nahrádza prílohou B k tomuto rozhodnutiu.
Článok 4
Toto rozhodnutie je adresované členským štátom.
V Bruseli 25. novembra 1996